**Az Európai Unió Emisszió-kereskedelmi Rendszerének (EU ETS) hatálya alá tartozó létesítményeket érintő adatszolgáltatásokkal kapcsolatos gyakran előforduló jogi, formai és szakmai hibákkal kapcsolatos észrevételek**

**A jogi hiányosságokkal kapcsolatos észrevételek**

Cégjegyzéshez, aláírási címpéldányhoz kapcsolódóan:

* a cégjegyzés módja önálló vagy együttes - kettőnél több cégjegyzésre jogosult esetén: egyes jogosultak csak önállóan, csak együttesen, vagy együttes esetén az egyik aláíró mindig ugyanaz a személy,
* ugyanaz a személy csak egyféle módon - vagy önállóan, vagy mással együttesen - jegyezheti a céget,
* az aláírási címpéldány, vagy aláírás-minta pontosan tartalmazza, hogy a cég aláírása milyen formában történhet,
* a cégjegyzésnek, vagyis a cég nevében történő aláírásnak olyan módon és formában kell megtörténnie, ahogyan az a hiteles aláírási címpéldányban, vagy aláírás-mintában szerepel,
* cégjegyzés a közjegyzői aláírás-hitelesítéssel ellátott aláírási címpéldány, illetve az ügyvéd által ellenjegyzett aláírás-minta szerinti módon és formában történhet,
* a közjegyzői aláírás-hitelesítéssel ellátott címpéldány és az ügyvéd által ellenjegyzett aláírás-minta egyaránt bizonyítja, hogy a cégjegyzésre jogosult a céget miként és milyen formában jegyzi,
* az aláírási címpéldányon a létesítő okiratban foglaltakkal egyezőenkell szerepeltetni: a cégjegyzésre jogosult nevét, lakóhelyét, a képviselet jogcímét (pl. vezető tisztségviselő, munkavállaló), a cégjegyzés módját, valamint a cégjegyzésre jogosult aláírási mintáját.

Meghatalmazás esetében:

* képviseleti jogot létesítő egyoldalú jognyilatkozat,
* az ügyek egyedileg meg nem határozott körére adott meghatalmazás (általános meghatalmazás) akkor érvényes, ha teljes bizonyító erejű magánokiratba vagy közokiratba foglalták,
* a határozatlan vagy 5 évnél hosszabb időre szóló általános meghatalmazás 5 év elteltével hatályát veszti,
* közokirat az, amit eljáró hatóság, bíróság, vagy közjegyző készít el,
* a meghatalmazás visszavonásig érvényes,
* az általános meghatalmazás esetében teljes bizonyító erejű magánokirat vagy közokirat a kötelező alaki forma. A teljes bizonyító erejű magánokirat az ellenkező bebizonyításáig teljes bizonyítékul szolgál arra, hogy kiállítója az abban foglalt nyilatkozatot megtette, elfogadta vagy magára nézve kötelezőnek ismerte el, feltéve, ha két tanú az okiraton aláírásával igazolja, hogy a kiállító a nem általa írt okiratot előttük írta alá, vagy aláírását előttük sajátkezű aláírásának ismerte el, az okiraton a tanúk lakóhelyét (címét) is fel kell tüntetni.

További jogi észrevételek:

* az eljárásért fizetendő illetéket létesítményenként kell megfizetni,
* az aláírások beazonosíthatósága érdekében az aláírók nevét nyomtatott betűvel is fel kell tüntetni,
* a NER formanyomtatványt kitöltve és akkreditált hitelesítő szervezet által hitelesítve szükséges megküldeni, az első oldalát cégszerű aláírással ellátva és lepecsételve, a többi oldalt szignózva,
* az új belépő kérelem benyújtására vonatkozó egy éves határidő jogvesztő: érdemi vizsgálat nélkül, 8 napon belül elutasításra kerül a kérelem, ha határidőn túl kerül benyújtásra.

**A formai és szakmai hiányosságokkal kapcsolatos megjegyzések**

Változatlansági nyilatkozat esetében:

* az üvegházhatású gáz-kibocsátási engedélyben szereplő létesítmény nevet szükséges feltüntetni a dokumentumon,
* a létesítményrész megnevezése termék-[[1]](#footnote-1), hő-, tüzelőanyag-referenciaérték, technológiai kibocsátások szerinti létesítményrész legyen, feltüntetve a létesítményrész CO2-kibocsátásáthelyezési státuszát (CL; nem CL),
* nem mérvadó létesítményrészeket[[2]](#footnote-2) is kérjük feltüntetni,
* a mértékegységet is fel szükséges tüntetni,
* a hő-referencia érték szerinti létesítményrész esetében azt a hőmennyiséget kell feltüntetni, amely vonatkozásában térítésmentes kvótára jogosult a létesítmény. Az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló 2003/87/EK irányelv (21) preambulum bekezdése és a [GD6 kiosztási útmutató dokumentum](http://klima.kormany.hu/letoltheto-anyagok) értelmében, amennyiben két vagy több létesítmény között mérhető hő van kereskedelmi forgalomban, - a kibocsátási egységek ingyenes kiosztásának az egyik létesítmény hőfogyasztásán kell alapulnia - a hőfogyasztó részére kell kiosztani a térítésmentes kibocsátási egységeket.

NER adatlap kitöltéséhez kapcsolódóan:

* A munkalap
* I. „*A létesítmény meghatározása*” c. rész
  + d) „*Az illetékes hatóságtól kapott egyedi azonosító*” c. pontjánál a helyes formátum: *UHGXXXX-X-XX*,
  + e) „*A létesítménynek a kibocsátási egység-forgalmi jegyzékben szereplő azonosító kódja*” c. pontjánál a helyes formátum: *HU-XX*,
* III. „*Kiosztás kezdeti mennyisége*” c. résznél minden eddigi, a kiosztást érintő változást figyelembe kell venni, a legutolsó jóváhagyott kibocsátási egységmennyiségeket és korrekciós tényezőket fel kell tüntetni,
* IV. „*A kérelemmel kapcsolatos információk*” c. résznél kell feltüntetni a jelenlegi kiosztást érintő változást, nem a III. részben,
* V. „*Kezdeti beépített kapacitás meghatározása*” c. rész táblázatait jelentős kapacitásnövekedés esetén kell kitölteni, a megváltozott vagy az új létesítményrész tevékenységi szintjének kiszámításához szükséges ez a rész,
* új belépő kérelmek esetén a C munkalapon a tervezési/névleges kapacitás és a 90 napos időszak kiszámítása a [GD7 kiosztási útmutató dokumentum](http://klima.kormany.hu/download/c/e0/00000/7%20%20%20sz%C3%A1m%C3%BA%20%C3%BAtmutat%C3%B3%20%28GD7%29.pdf) 3.1 és 4.2 fejezeteinek megfelelően történjen,
* új belépő kérelmek esetén a D munkalapon a kezdetet megelőző kibocsátás és az E munkalapon a tüzelőanyag ráfordítás az üvegházhatású gázok közösségi kereskedelmi rendszerében és az erőfeszítés-megosztási határozat végrehajtásában való részvételről szóló 2012. évi CCXVII. törvény végrehajtásának egyes szabályairól szóló 410/2012. (XII. 28.) Korm. rendelet 11. § (4) bekezdésének értelmében azon létesítmény esetében releváns, amely 2011. június 30. után kapott kibocsátási engedélyt vagy az EU ETS egyoldalú kiterjesztése folytán került a törvény hatálya alá, jelentős kapacitásbővítésen átesett létesítmények esetében nem,
* új belépő kérelmek esetén, az E munkalapon a hatásfokok és veszteségek legyenek figyelembe véve,
* új belépő kérelmek esetén egységes legyen a berendezések elnevezése a kérelem minden dokumentumában.

Hitelesítési dokumentációkkal kapcsolatos megjegyzések:

* a létesítmény releváns létesítményrészére/eire és az azt/azokat érintő változásra vonatkozzon.

1. A termék-referenciaérték szerinti létesítményrészek esetében az üvegházhatású gázok közösségi kereskedelmi rendszerében és az erőfeszítés-megosztási határozat végrehajtásában történő részvételről szóló 2012. évi CCXVII. törvény (a továbbiakban: Ügkr. tv.) 1. mellékletében szereplő tevékenységeknek megfelelő elnevezést szükséges használni. [↑](#footnote-ref-1)
2. Az Ügkr. tv. 2. § 39. pontja értelmében a mérvadó létesítményrész legalább 30%-kal hozzájárul a létesítménynek ingyenesen kiosztott kibocsátási egységek végleges éves mennyiségéhez vagy több mint 50 000 kibocsátási egységnek a létesítmény részére történő kiosztásához. [↑](#footnote-ref-2)